钦定古今图书集成/明伦汇编/氏族典/第300卷 > 《廖用贤尚友录》 > 臧惟一
## 钦定古今图书集成/明伦汇编/氏族典/第300卷 > 《廖用贤尚友录》 > 臧惟一

按《诸城县志》：“惟一，字守中，东南隅人。嘉靖乙丑进士，
授宿松令。剖决敏练，调太湖，御烦如简，升吏部主事。
秉公持正，时望翕然。转大理，平反无滞。累陞河南巡
抚都御史，持大体。光山牛产若麟者，越宿而死，邑以
报，惟一置弗闻。有绘为图者，传之内庭。上以问阁臣，
阁臣密传使进，不应。乃遣缇骑自取之，犹不与，且疏”
谏曰：“今牛也而产偶异，何自命其为麟？即麟也，而旋
即毙，何以命之为瑞？”疏入，不报。惟一以忤上意，旋引
归。久之，起南京兵部侍郎，振涤夙弊，壁垒改观。进工
部尚书。俄以病致仕，卒。